
Új típusú, nagyszilárdságú kötőanyag-rendszer fejlesztése szilikátbázisú szervetlen polimerek alkalmazásával

Dolgozatom témája az alkáli aktivált szervetlen polimerek tanulmányozása volt. Feladatomul tűztem ki a geopolimerek képződését és fizikai tulajdonságait (főként a szilárdságot és a porozitást) alapvetően befolyásoló komponens-arányok részletes vizsgálatát. Továbbá célom volt olyan összetétel kidolgozása, amely alkalmazásával a szilárdság maximalizálható.
Munkám során metakaolinit alapú geopolimeret készítettem, töltőanyagként pedig szabványhomokot használtam fel. A kísérletek során folyadék komponensként NaOH és vízüveg elegyével dolgoztam. Az így elkészített próbatestek nyomó-, hajlítószilárdság, vízfelvétel, testsűrűség, illetve látszólagos porozitás változását vizsgáltam az összetételek függvényében.
Első lépésben az alkalmazott folyadék-komponens egyik összetevőjének, a lúgoldatnak koncentrációját változtattam viszonylag széles határok között (6-18 mol/dm3-es oldatok), majd állandó víztartalom mellett növeltem a Na+ ion koncentrációt. Végül a Si/Al arány hatását vizsgáltam a szilárdsági tulajdonságokra, állandó víztartalom mellett.
Kísérleteim során olyan összetételt dolgoztam ki, amely szilárdsága (81,4 MPa) jóval meghaladja a cementekre vonatkozó szabványos értéket (52,5 MPa).
A geopolimerek egy speciális felhasználási területét megcélozva sikeres kísérleteket végeztem környezetszennyező hulladék anyag (vörösiszap) geopolimer mátrixban történő megkötésére is.
 



